送文與可知湖州
作者：蘇轍
朝代：宋

paragraphs: 連持梁洋印，久作溪山主。
深知爲郡樂，但畏買茶苦。
來歸天祿閣，坐守登聞鼓。
九重未明入，百辟盈庭舞。
城南獨歸卧，心事誰當語。
舊聞吳興勝，試問天公取。
家貧橐裝盡，歲莫輕帆舉。
苕溪凈多石，弁嶺瘦無土。
湖藕雪冰絲，山茶潑牛乳。
香粳飯玉粒，鮮鯽鱠紅縷。
宮開水精潔，人寄畫屏住。
俗吏自難堪，詩翁正當與。
從來思清絕，况乃病新愈。
團團肘後丹，暠暠胸中素。
高卧鎮夸俗，清談靜煩訴。
應笑杜紫微，湖亭但狂顧。